Diari Oficial de la Generalitat Valenciana


Sumari del DOGV 9796, del 26-02-2024 (2024/1721)

DECRET 23/2024, de 26 de febrer, del Consell, pel qual s'aproven les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9796

Data del DOGV
:   26-02-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1721


Data del document
:   26-02-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat

DECRET 23/2024, de 26 de febrer, del Consell, pel qual s'aproven les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024. [2024/1721]  
L'incendi produït el 22 de febrer a la ciutat de València, ha provocat, per la seua magnitud i evolució, i a pesar dels esforços de tots els servicis d'emergències implicats, la pèrdua de vides humanes i la total destrucció, en a penes unes hores, de 138 vivendes.   
Davant d'esta situació, que suposa, per a les persones afectades, no només la desaparició de les seues cases, sinó també de les pertinences més bàsiques, s'ha posat de manifest, des del primer moment, la solidaritat de ciutadans i d'entitats públiques i privades, que s'han bolcat per a atendre les necessitats més immediates dels damnificats.  
Amb l'objectiu de contribuir a l'esforç col·lectiu perquè les persones afectades per l'incendi puguen, gradualment, reprendre les seues vides, s'estima necessari i urgent aprovar ajudes que permeten, d'una banda, atendre les necessitats més immediates de totes elles i, per una altra, finançar els gastos de lloguer d'una nova vivenda per als qui així ho sol·liciten.  
En virtut d'això, i fent ús de les atribucions conferides en l'article 64 de la Llei 5/1983, de 30 de desembre, del Consell, a proposta del president de la Generalitat, de la vicepresidenta segona i consellera de Servicis Socials, Igualtat i Habitatge i de la consellera de Justícia i Interior, amb la deliberació prèvia del Consell, en la reunió del dia 26 de febrer de 2024,  
  
DECRETE  
  
Capítol I  
Objecte i disposicions generals  
  
Article 1. Objecte  
L'objecte d'este decret és aprovar les bases reguladores i establir el procediment per a la concessió directa d'ajudes urgents a les persones afectades per la destrucció de vivendes a conseqüència de l'incendi iniciat el 22 de febrer de 2024, en el carrer Poeta Rafael Alberti, número 2, de la ciutat de València.  
  
Article 2. Raons d'interés públic que concorren en la concessió i impossibilitat de la convocatòria pública  
1. Estes subvencions es concedixen de manera directa, en aplicació del que es preveu en l'article 22.2.c de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l'article 28 de la llei mencionada, i l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés econòmic, social i humanitari.  
Les subvencions regulades en este decret tenen un caràcter singular, derivat del caràcter excepcional i únic dels esdeveniments que motiven el procediment en qüestió. Donat l'objecte específic de les subvencions, es requerix una concessió directa i no procedix una convocatòria pública.  
2. Les raons d'interés públic que justifiquen l'atorgament directe de les subvencions radiquen en la urgència a atendre les necessitats de les persones físiques la vivenda de les quals ha sigut destruïda per l'incendi a què fa referència este decret.  
  
Article 3. Règim jurídic aplicable  
Les ajudes regulades en este decret es regiran, a més del que es disposa en este, per la Llei 38/2003, de 17 de novembre, general de subvencions, i pel Reglament de la mencionada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les restants normes de dret administratiu que siguen aplicables.  
  
Article 4. Obligacions de les persones beneficiàries   
1. Les persones beneficiàries de les ajudes estan obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor. Donada la naturalesa de les ajudes, els serà aplicable la previsió continguda en la disposició transitòria novena de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. El falsejament o l'ocultació de dades i documents que afecten substancialment la concessió i lliurament de fons públics donarà lloc a l'exigència de responsabilitats tant en l'orde administratiu com en el jurisdiccional competent.  
  
Article 5. Compatibilitat de les ajudes amb el mercat interior   
1. Les ajudes regulades en este decret són compatibles amb el mercat interior perquè no reunixen els requisits acumulatius exigits en l'article 107.1 del Tractat de Funcionament de la Unió Europea, ja que les persones beneficiàries no són empreses productores de béns o prestadores de servicis en el mercat, sinó persones físiques.   
2. Atés que es tracta d'ajudes no subjectes a l'article 107.1 del Tractat de Funcionament de la Unió Europea, i d'acord amb el que s'establix en l'article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes establides en el present decret no requerixen notificació o comunicació a la Comissió Europea.  
  
  
Capítol II  
Ajudes per a l'atenció immediata dels gastos   
de primera necessitat ocasionats per l'incendi  
  
Article 6. Objecte subvencionable  
Estes ajudes tenen per objecte facilitar a les persones afectades l'atenció immediata dels gastos de primera necessitat ocasionats per l'incendi .  
  
Article 7. Persones beneficiàries  
Són beneficiàries d'estes ajudes les persones físiques que, en el moment de l'incendi, tenien la seua residència habitual i permanent en alguna de les vivendes destruïdes per este.  
  
Article 8. Import de les ajudes  
1. L'import mínim de l'ajuda serà de 6.000 euros per vivenda. Esta quantia es podrà incrementar fins a un màxim de 10.000 euros, a raó de 1.000 euros addicionals per cada una de les persones que, a més de la titular, convivien en la vivenda sinistrada.  
2. L'import global màxim de les ajudes ascendix a 1.380.000 euros. D'acord amb la previsió legal continguda en l'apartat e) de l'article 168.1.C) de la Llei 1/2015, de 6 de febrer, estes ajudes s'imputaran a la dotació que s'habilite mitjançant el corresponent expedient de modificació pressupostària.  
  
Article 9. Requisit  
Les persones beneficiàries hauran de reunir la condició de residents amb caràcter habitual i permanent en la vivenda sinistrada, per qualsevol títol jurídic vàlidament admés en dret, en el moment de produir-se l'incendi.  
  
Article 10. Procediment d'ofici per a obtindre la condició de persona beneficiària   
1. El procediment s'impulsarà d'ofici en tots els seus tràmits.   
2. La Subsecretaria de la Presidència de la Generalitat recaptarà de l'Ajuntament de València i, si és el cas, de qualsevol altra administració o entitat pública, la informació estrictament necessària per a l'atorgament de les ajudes. Les dades obtingudes només podran ser utilitzades per a la concessió d'estes ajudes, i totes les persones que intervinguen en el procediment estaran subjectes al deure de confidencialitat a què es referix l'article 5.1.f del Reglament (UE) 2016/679.   
3. Específicament, la informació que hauran de proporcionar les Administracions públiques haurà de permetre acreditar que les persones que hagen d'obtindre la condició de beneficiàries de l'ajuda tenien la condició de residents en l'edifici sinistrat, indicant:   
- la identificació de la vivenda sinistrada;  
- la identificació completa (incloent nom i cognoms, i DNI, passaport o targeta de residència) de la persona que residia en la vivenda en qualitat de propietària o arrendatària, o com a titular de qualsevol altre instrument jurídic vàlid que legitimara l'ocupació de la vivenda;  
  
- la identificació completa de totes les altres persones que residien en el domicili sinistrat en el moment de produir-se l'incendi;  
- el títol jurídic que acredita la condició de resident, i  
- les dades del compte bancari, a l'efecte del pagament de l'ajuda.  
  
4. Una vegada obtingudes estes dades, la Presidència de la Generalitat procedirà a reconéixer les corresponents ajudes, les notificarà a les persones interessades i n'ordenarà el pagament.  
  
Article 11. Procediment a sol·licitud de les persones interessades  
1. Les persones residents en una vivenda destruïda per l'incendi que, per qualsevol causa, no hagen rebut la notificació de concessió de conformitat amb l'article anterior en un termini de quinze dies hàbils des de la publicació d'este decret, podran presentar una sol·licitud d'ajuda per a l'atenció dels gastos de primera necessitat d'acord amb les disposicions següents:  
a) La sol·licitud s'haurà de presentar en el termini d'un mes a comptar des de l'endemà de la finalització del termini de vint dies indicat més amunt.  
b) La sol·licitud d'ajuda es presentarà través de mitjans telemàtics en la seu electrònica de la Generalitat, en l'enllaç següent:  
https://sede.gva.es/es/inicio/procedimentos'id\_proc=G95830  
L'Administració garantirà l'accés i adequarà el procediment per a aquelles persones que no disposen de mitjans per a relacionar-se electrònicament amb l'Administració.   
c) La sol·licitud haurà d'anar acompanyada de la documentació següent:  
1r. Declaració responsable de reunir la condició de resident en la vivenda sinistrada en el moment dels fets, amb indicació del títol jurídic que l'habilitava per a fer-ne ús, així com de les persones que convivien en esta vivenda. Si bé l'empadronament no constituïx requisit per a poder obtindre les ajudes, la persona sol·licitant podrà autoritzar la Generalitat a accedir al padró municipal, a l'efecte de comprovació de les dades arreplegades en la declaració responsable.  
  
2n. Model de domiciliació bancària omplit i firmat per la persona sol·licitant, en l'enllaç següent:  
https://www.gva.es/va/inicio/procedimientos'id\_proc=22336  
d) Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si la documentació s'haguera omplit de manera incompleta, existiren dos o més sol·licituds de subvenció que versen sobre la mateixa vivenda, o no s'hagueren aportat els requisits i documents que s'assenyalen en l'article anterior, la o les persones interessades seran requerides perquè, en un termini de deu dies hàbils, esmenen la falta, acompanyen els documents preceptius o aclarisquen qui dels sol·licitants té més dret a obtindre la subvenció, amb la indicació que, en cas de no fer-ho, se'ls tindrà per desistides, amb resolució prèvia d'arxivament de l'expedient, que haurà de ser dictada en els termes que preveu l'article 21 de la norma mencionada, quede sense efecte la sol·licitud de la subvenció, i perda, per tant, el dret a la percepció.  
2. Una vegada rebuda la sol·licitud degudament omplida, la Presidència de la Generalitat procedirà a reconéixer les ajudes corresponents, les notificarà a les persones interessades i n'ordenarà el pagament.  
  
Article 12. Òrgan gestor i òrgan competent per a l'atorgament de les subvencions   
La concessió de les ajudes correspon al President de la Generalitat.   
La tramitació i gestió d'estes ajudes correspon a la unitat administrativa de la Subsecretaria de la Presidència que determine el titular d'esta.   
  
Article 13. Forma de pagament de l'ajuda.   
Les ajudes s'abonaran en un pagament únic, per mitjà de xec bancari nominatiu o transferència bancària.  
  
Article 14. Règim de justificació i control de les subvencions  
1. S'entendrà per document justificatiu de l'ajuda l'acreditació de la residència habitual i permanent en la vivenda sinistrada facilitada d'acord amb el que es disposa en els articles 10 i 11 d'este decret.   
2. L'òrgan gestor efectuarà un control de les ajudes concedides a les persones físiques objecte d'este decret que consistirà en la comprovació de l'existència del títol habilitant de la condició de beneficiària, d'acord amb el que es preveu en l'article 4.  
  
Article 15. Minoració, anul·lació i reintegrament de les ajudes  
En el cas que la comprovació duta a terme concloga que no queda acreditat el requisit per a la percepció de l'ajuda, o, les circumstàncies que hagueren donat lloc a l'increment de la quantia mínima, les persones beneficiàries hauran de reintegrar la totalitat o una part de la quantitat percebuda més els corresponents interessos de demora. En estos casos es procedirà a la incoació de l'expedient oportú que, amb audiència prèvia de la persona interessada, serà resolt per la persona titular de l'òrgan gestor de la subvenció.  
Article 16. Compatibilitat de les ajudes  
Estes ajudes són compatibles amb qualssevol altres ajudes o subvencions per a la mateixa finalitat que reben les persones afectades, procedents d'altres entitats públiques o privades.  
  
Capítol III  
Ajudes per lloguer d'habitatge  
  
Article 17. Objecte subvencionable  
Les ajudes previstes en este capítol tenen per objecte facilitar l'accés a una vivenda en lloguer a les persones que residien en una de la seua propietat o en règim de lloguer afectada per l'incendi a què es referix el present decret.   
  
Article 18. Persones beneficiàries  
1. Podran ser beneficiàries d'esta ajuda les persones que, en el moment de produir-se l'incendi, tingueren la residència habitual i permanent en una vivenda de la seua propietat que haja quedat destruïda per este, i que es vegen obligades per això a llogar-ne una altra per a destinar-la a residència habitual, sempre que el corresponent contracte d'arrendament se subscriga en un termini de sis mesos des de la publicació del present decret.  
2. Així mateix, podran ser beneficiàries d'esta ajuda les persones que, en el moment de produir-se l'incendi, tingueren la residència habitual i permanent en una vivenda en règim de lloguer que haja quedat destruïda per este, sempre que el corresponent contracte d'arrendament se subscriga en un termini de sis mesos des de la publicació del present decret.  
3. Les ajudes arreplegades en els apartats anteriors 1 i 2 no seran aplicables en cas que la persona sol·licitant o algun dels membres de la unitat familiar siga titular d'una altra vivenda a la seua disposició situada a menys de 30 quilòmetres de la ciutat de València.  
Article 19. Import i duració de les ajudes  
1. L'import de l'ajuda serà igual al preu de l'arrendament de la vivenda, amb el límit de 1.000 euros mensuals. Este límit es podrà incrementar fins a un màxim de 1.500 euros mensuals, a raó de 100 euros addicionals per cada una de les persones que, a més del sol·licitant, hagen de residir en la vivenda que s'arrenda, sempre que tingueren la residència habitual en la vivenda incendiada en la data de l'incendi.  
2. Per a les persones que residien en una vivenda de la seua propietat, la duració de l'ajuda no podrà ser superior al període de duració del contracte d'arrendament, amb un límit màxim de 12 mesos a partir de la data de subscripció del contracte. En el cas de les persones que residien en una vivenda en règim de lloguer, la duració de l'ajuda no podrà ser superior al període de duració del contracte d'arrendament, amb un límit màxim de 3 mesos a partir de la data de subscripció del contracte.  
3. L'import global màxim de les ajudes contemplades en el present capítol ascendix a un total de 2.484.000 euros, amb la previsió de distribució d'anualitats següent:  
- 2.070.000, en l'exercici 2024, i   
- 414.000 euros en l'exercici 2025, condicionat a l'existència de crèdit adequat i suficient en el pressupost d'este exercici.  
D'acord amb la previsió legal de l'últim paràgraf de l'article 168.1.C) de la Llei 1/2015, de 6 de febrer, estes ajudes s'imputaran a la dotació que s'habilite a este efecte en el pressupost del departament del Consell competent en matèria de vivenda mitjançant el corresponent expedient de modificació pressupostària.  
  
Article 20. Termini de presentació  
Les persones que sol·liciten les ajudes previstes en este capítol hauran de presentar-ne la sol·licitud en el termini màxim d'un mes des de la subscripció del contracte d'arrendament.  
  
Article 21. Procediment  
1. La sol·licitud d'ajuda es presentarà través de mitjans telemàtics en la seu electrònica de la Generalitat, en l'enllaç següent, que estarà operatiu a partir de l'endemà de la publicació d'este decret:   
https://sede.gva.es/es/inicio/procedimientos'id\_proc=G95846  
L'Administració garantirà l'accés i adequarà el procediment per a aquelles persones que no disposen de mitjans per a relacionar-se electrònicament amb l'Administració.   
2. La sol·licitud haurà d'anar acompanyada de la documentació següent:  
a) Còpia del contracte d'arrendament respecte del qual se sol·licita l'ajuda.  
b) Declaració responsable del nombre de membres de la unitat familiar o de convivència que hagen de residir en la vivenda arrendada, així com de la seua condició de residents habituals en la vivenda afectada per l'incendi en el moment de produir-se este. L'empadronament no constituïx requisit per a poder obtindre les ajudes. No obstant això, la persona sol·licitant podrà autoritzar l'Administració per a accedir al padró municipal, a l'efecte de comprovació de les dades arreplegades en la declaració responsable.  
c) Declaració responsable sobre l'existència o no d'assegurança que incloga, entre les seues cobertures prestacions anàlogues a les previstes en el present decret.  
d) Model de domiciliació bancària omplit i firmat per la persona sol·licitant, en l'enllaç següent:  
https://www.gva.es/va/inicio/procedimientos'id\_proc=22333  
3. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si la documentació s'haguera omplit de manera incompleta, existiren dos o més sol·licituds de subvenció que versen sobre la mateixa vivenda, o no s'hagueren aportat els requisits i documents que s'assenyalen en l'article anterior, la o les persones interessades seran requerides perquè, en un termini de deu dies hàbils, esmenen la falta, acompanyen els documents preceptius o aclarisquen qui dels sol·licitants té més dret a obtindre la subvenció, amb la indicació que, en cas de no fer-ho, se les tindrà per desistides, amb la resolució prèvia d'arxivament de l'expedient, que haurà de ser dictada en els termes que preveu l'article 21 de la norma mencionada, quede sense efecte la sol·licitud de la subvenció, i perda, per tant, el dret a la percepció.  
  
Article 22. Òrgan gestor i òrgan competent per a l'atorgament de les ajudes  
La concessió de les ajudes correspon a la persona titular del departament del Consell competent en matèria d'habitatge.  
La tramitació i gestió d'estes ajudes correspon a la direcció general competent en matèria d'habitatge.  
  
Article 23. Forma de pagament de la subvenció  
La subvenció es pagarà mensualment a la persona beneficiària, mitjançant transferència al compte bancari designat per esta, amb la presentació prèvia per la seua part dels justificants de pagament a l'arrendador de les corresponents mensualitats de lloguer. A este efecte, la persona beneficiària haurà de presentar els documents acreditatius de les transferències bancàries realitzades en favor de l'arrendador, en les quals consten les dades identificatives d'este i la mensualitat a què corresponen.  
  
Article 24. Règim de justificació i control de les subvencions  
1. S'entendrà com a documentació justificativa de l'ajuda els justificants de pagament del lloguer de la vivenda arrendada.  
2. L'òrgan gestor efectuarà un control de les ajudes concedides conforme a este capítol, que consistirà en la comprovació de l'existència del títol habilitant per a reunir la condició de beneficiari, així com la comprovació de la residència habitual i efectiva de les persones tingudes en compte a l'hora de determinar l'import de l'ajuda.  
  
Article 25. Minoració, anul·lació i reintegrament de les subvencions  
En cas que la comprovació duta a terme concloga que no queden acreditats els requisits per a la percepció de l'ajuda o per a la determinació de la seua quantia, les persones beneficiàries hauran de reintegrar la totalitat o una part de la quantitat percebuda, més els corresponents interessos de demora. En estos casos es procedirà a la incoació de l'expedient oportú que, amb audiència prèvia de la persona interessada, serà resolt per la persona titular de l'òrgan gestor de la subvenció.  
  
Article 26. Incompatibilitat de les ajudes  
La percepció d'estes ajudes serà incompatible amb qualssevol altres que, amb la mateixa finalitat, puguen concedir altres entitats públiques o privades, en la mesura que superen els imports màxims prevists en l'article 19. La persona beneficiària que obtinguera una subvenció incompatible amb les atorgades a l'empara de les bases contemplades en este capítol haurà de comunicar-ho de manera fefaent i immediat a l'òrgan concedent.  
  
  
DISPOSICIONS ADDICIONALS  
  
Primera. Coordinació amb altres administracions  
La Generalitat durà a terme les actuacions previstes en este decret en coordinació amb l'Ajuntament de València i, si és el cas, amb altres administracions públiques que puguen adoptar mesures per a l'atenció de les persones afectades.  
  
Segona. Tractament de dades personals relacionades amb la gestió de subvencions  
1. Té la condició de responsable del tractament la Presidència de la Generalitat i el departament del Consell competent en matèria d'habitatge en els seus respectius àmbits d'actuació.  
2. Les dades del delegat de protecció de dades de la Generalitat són les següents: Passeig de l'Albereda, 16. 46391 València. Correu electrònic: gea@fnz.ke  
3. Les finalitats dels tractaments de dades personals són la concessió directa i la gestió de les subvencions.  
4. Les bases de legitimació general aplicables als tractaments de dades realitzades per a la concessió i gestió de les subvencions seran les regulades en l'art. 6.1 c) i e) del Reglament (UE) 2016/679 en relació amb les normes específiques que regulen este procediment, especialment la Llei 38/2003, de 17 de novembre, General de Subvencions i la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
5. Les publicacions de dades realitzades en compliment de les normes relatives a la publicitat de les subvencions es realitzaran de la manera següent:  
- No es publicaran en la Base de Dades Nacional de Subvencions, conforme a l'article 20.8 b) de la Llei 38/2003, de 17 de novembre, General de Subvencions.  
- En el supòsit de publicitat activa en el portal de transparència de la Generalitat, la informació es publicarà prèvia anonimització de les dades de caràcter personal de manera que s'impedisca la identificació de les persones afectades, en compliment de l'article 15.3 d) de la Llei 19/2013, de 9 de desembre, de transparència, accés a la informació pública i bon govern i l'article 11.7 Llei 1/2022, de 13 d'abril, de Transparència i Bon Govern de la Comunitat Valenciana.  
6. Les dades personals es comunicaran a la Base de Dades Nacional de Subvencions en compliment del que es disposa en la Llei 38/2003, de 17 de novembre, General de Subvencions. Esta comunicació no comporta la publicitat de les dades havent de complir-se amb el que s'establix en l'apartat 5.  
7. Les dades es conservaran durant el temps necessari per a complir amb la finalitat per a la qual es van recaptar i per a determinar les possibles responsabilitats que es pogueren derivar d'esta finalitat i del tractament de les dades i de conformitat amb la normativa d'arxius i documentació. No obstant, les dades personals podran conservar-se durant períodes més llargs sempre que es tracten exclusivament amb finalitats d'arxiu en interés públic, fins d'investigació científica o històrica o fins estadístics, sense perjuí de l'aplicació de les mesures tècniques i organitzatives apropiades a fi de protegir els drets i les llibertats de la persona interessada.  
8. La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: https://sede.gva.es/es/proc19970.  
9. Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de la Generalitat de manera presencial o telemàtica, de conformitat amb el que es preveu en l'enllaç següent: https://sede.gva.es/es/proc22094; això, sense perjuí de la possibilitat de reclamar davant l'Agència Espanyola de Protecció de Dades.  
10. La comunicació de dades entre l'Ajuntament de València (font de les dades) i la Generalitat Valenciana s'ajustarà a les disposicions següents:  
1r. L'Ajuntament de València tindrà la consideració de cedent i la Generalitat Valenciana tindrà la consideració de cessionària. L'administració cedent disposa de les dades de les persones afectades per l'incendi, de conformitat amb les competències conferides per les normes de règim local.  
2n. El tractament de dades consistent en la cessió està emparat en consentiment de les persones interessades, de conformitat amb l'article 6.1 a) del Reglament (UE) 2016/679 i amb el principi de col·laboració establit en l'Estatut d'Autonomia de la Comunitat Valenciana (EACV) i els articles 140, 141 i 155 de la Llei 40/2015, d'1 d'octubre, de Règim Jurídic del Sector Públic. La retirada del consentiment haurà de tramitar-se davant de l'Ajuntament de València.  
  
3r. Les categories de dades obtingudes per la Generalitat seran les següents: nom i cognoms de les persones interessades, informació sobre la unitat familiar i dades bancàries i aquelles altres estrictament necessàries en atenció a la finalitat de les ajudes.  
  
4t. La transmissió de dades entre l'Ajuntament de Valenciana i la Generalitat es realitzarà utilitzant mitjans segurs, com el xifratge, havent-se de respectar, en tot cas, el que establix el Reial decret 311/2022, de 3 de maig, pel qual es regula l'Esquema Nacional de Seguretat.  
5t. La Generalitat Valenciana tractarà les dades únicament amb les finalitats establides en l'apartat 2 d'este article i, si és el cas, en aquells supòsits en què el tractament resulte compatible amb els fins inicials. En cap cas, la Generalitat Valenciana podrà realitzar tractaments ulteriors de les dades per a fins incompatibles amb la finalitat per a la qual es van arreplegar inicialment les dades personals.  
6t. Les persones interessades podran exercir els seus drets, inclosa la reclamació davant la Delegació de Protecció de Dades de la Generalitat en els termes establits en esta disposició.  
11. Sense perjuí del compliment de l'article 14 del Reglament General de Protecció de Dades, les persones interessades seran informades dels tractaments de dades descrits a tot tardar en el moment de la primera comunicació a estes persones Interessades.  
  
DISPOSICIONS FINALS  
  
Primera. Habilitació per al desplegament del decret  
S'habilita el President de la Generalitat i la persona titular del departament competent en matèria d'habitatge per al desplegament del que es disposa en el present decret, en l'àmbit de les respectives competències.  
  
Segona. Efectes   
El present decret produirà efectes a partir de l'endemà de la seua publicació en el Diari Oficial de la Generalitat Valenciana.  
  
Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el Diari Oficial de la Generalitat Valenciana , d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.  
  
València, 26 de febrer de 2024  
  
  
EL PRESIDENT DE LA GENERALITAT  
Carlos Mazón Guixot  
  
  
  
LA VICEPRESIDENTA SEGONA I CONSELLERA DE SERVEIS SOCIALS, IGUALTAT I HABITATGE  
Susana Camarero Benítez  
  
LA CONSELLERA DE JUSTÍCIA I INTERIOR  
Elisa María Núñez Sánchez